Document ID: 32014R0066

KOMMISSIONENS FORORDNING (EU) Nr. 66/2014
af 14. januar 2014
om gennemførelse af Europa-Parlamentets og Rådets direktiv 2009/125/EF for så vidt angår krav til miljøvenligt design af ovne, kogeplader og emhætter til husholdningsbrug
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2009/125/EF af 21. oktober 2009 om rammerne for fastlæggelse af krav til miljøvenligt design af energirelaterede produkter (1), særlig artikel 15, stk. 1,
efter høring af det i artikel 18 omhandlede konsultationsforum i direktiv 2009/125/EF, og
ud fra følgende betragtninger:
(1)
I henhold til direktiv 2009/125/EF fastlægger Kommissionen krav til miljøvenligt design af energirelaterede produkter, der sælges og handles i betydelige mængder, har en væsentlig miljøpåvirkning og et betydeligt potentiale med hensyn til at mindske deres miljøpåvirkning, uden at det medfører urimelige omkostninger.
(2)
Ifølge artikel 16, stk. 2, litra a), i direktiv 2009/125/EF udsteder Kommissionen efter proceduren i samme direktivs artikel 19, stk. 3, og kriterierne i artikel 15, stk. 2, og efter høring af konsultationsforummet for miljøvenligt design, eventuelt gennemførelsesforanstaltninger for produkter, der frembyder et stort potentiale for en omkostningseffektiv nedbringelse af drivhusgasemissionerne, herunder husholdningsapparater som f.eks. ovne, kogeplader og emhætter.
(3)
Kommissionen har udført forberedende undersøgelser med henblik på analyse af de tekniske, miljømæssige og økonomiske aspekter af madlavningsapparater til husholdningsbrug, f.eks. ovne, kogeplader og emhætter. Undersøgelserne er foretaget i samarbejde med interessenter og berørte parter fra EU og tredjelande, og resultaterne er gjort offentligt tilgængelige.
(4)
Det vigtigste miljømæssige aspekt af produkterne i undersøgelsen, der er udpeget som væsentligt i forbindelse med denne forordning, er energiforbruget i brugsfasen.
(5)
Standby og slukket tilstand kan udgøre en betydelig del af energiforbruget for husholdningsapparater til madlavning såsom ovne, kogeplader og emhætter. For sådanne apparater er energiforbruget for disse funktioner omfattet af mindstekravene til energimæssig ydeevne. Kravene til standby og slukket tilstand for ovne og kogeplader til husholdningsbrug fastsættes ud fra kravene til miljøvenligt design i Kommissionens forordning (EF) nr. 1275/2008 af 17. december 2008 om gennemførelse af Europa-Parlamentets og Rådets direktiv 2005/32/EF for så vidt angår krav til miljøvenligt design af elektriske og elektroniske husholdningsapparater og kontorudstyr med hensyn til energiforbrug i standbytilstand og slukket tilstand (2).
(6)
Det årlige energiforbrug for ovne, kogeplader og emhætter til husholdningsbrug blev anslået til 755 PJ (primært energiforbrug) i EU i 2010. Medmindre der træffes særlige foranstaltninger, anslås det, at energiforbruget vil være 779 PJ i 2020. De forberedende undersøgelser viser, at disse produkters energiforbrug kan mindskes betydeligt.
(7)
Kravene til miljøvenligt design i henhold til denne forordning sammen med mærkningskravene i henhold til Kommissionens delegerede forordning (EU) nr. 65/2014 (3) forventes at føre til en årlig primærenergibesparelse på 27 PJ/år i 2020 og 60 PJ/år inden 2030.
(8)
De forberedende undersøgelser viser, at kravene vedrørende andre parametre for miljøvenligt design, der er omhandlet i del 1, punkt 1.3 i bilag I til direktiv 2009/125/EF, ikke er nødvendige, da det er husholdningsapparaternes (f.eks. ovnes, kogepladers og emhætters) el- og gasforbrug i brugsfasen, der er det væsentligste miljøaspekt.
(9)
Produkter, der er omfattet af denne forordning, skal gøres mere energieffektive ved anvendelse af allerede eksisterende generiske, omkostningseffektive teknologier, der kan sænke de samlede omkostninger til anskaffelse og drift af disse produkter.
(10)
Kravene til miljøvenligt design bør ikke påvirke brugsegenskaberne, som slutbrugeren oplever dem, eller skade sundhed, sikkerhed eller miljø. Navnlig bør fordelene ved at sænke energiforbruget i brugsfasen modsvare en eventuel yderligere miljøpåvirkning i produktionsfasen og bortskaffelsesfasen.
(11)
Kravene til miljøvenligt design bør indføres gradvis i tre trin for at give producenterne tilstrækkelig tid til at foretage de nødvendige designændringer af produkter, der er omfattet af denne forordning. En sådan tidsramme bør fastsættes således, at der ikke opstår negative virkninger for brugsegenskaberne ved udstyr, der i forvejen er i omsætning, og så der tages hensyn til slutbrugernes og producenternes omkostninger, navnlig små og mellemstore virksomheder, samtidig med at forordningens målsætninger nås inden for den planlagte tidsramme.
(12)
Produktparametre bør måles og beregnes ved hjælp af pålidelige, nøjagtige og reproducerbare metoder under anvendelse af de nyeste, alment anerkendte måle- og beregningsmetoder, herunder harmoniserede standarder, når sådanne er vedtaget af de europæiske standardiseringsorganer, jf. bilag I til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering (4).
(13)
I overensstemmelse med artikel 8 i direktiv 2009/125/EF bør nærværende forordning specificere de gældende procedurer for overensstemmelsesvurdering.
(14)
For at lette kontrol af overensstemmelsen bør producenterne afgive oplysninger i den i bilag IV og V til direktiv 2009/125/EF omhandlede tekniske dokumentation, i det omfang oplysningerne vedrører kravene i nærværende forordning.
(15)
For at sikre loyal konkurrence og for at opnå de ønskede energibesparelser og forsyne forbrugerne med nøjagtige oplysninger om produkternes energiforbrug bør det klart fremgå af denne forordning, at producenterne ikke bør anvende de tolerancer, der er foreskrevet for de nationale markeders tilsynsmyndigheder i forbindelse med udførelse af fysiske forsøg for at fastslå, om en bestemt model af et energirelateret produkt er i overensstemmelse med denne forordning, til at angive et lavere energiforbrug for modellen end ifølge de målinger og beregninger, der er anført i den tekniske dokumentation for produktet.
(16)
Ud over de retligt bindende krav i denne forordning bør der angives vejledende referenceværdier for de bedste tilgængelige apparater på markedet med henblik på at sikre omfattende og lettere adgang til information om de mest relevante miljøaspekter af miljøpræstationen i hele livscyklussen for produkter, der er omfattet af denne forordning.
(17)
Det er hensigtsmæssigt at indføre en bestemmelse om en gennemgang af bestemmelserne i denne forordning, hvor der tages højde for teknologiske fremskridt og især virkningen og hensigtsmæssigheden ved den anvendte tilgang til bestemmelse af ovnens energieffektivitet.
(18)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 19, stk. 1, i direktiv 2009/125/EF -
VEDTAGET DENNE FORORDNING:
Artikel 1
Genstand og anvendelsesområde
1. Denne forordning fastsætter krav til miljøvenligt design i forbindelse med markedsføring og ibrugtagning af ovne til husholdningsbrug (inklusiv ovne indbygget i komfurer), kogeplader til husholdningsbrug og elektriske emhætter til husholdningsbrug, herunder også når de sælges til andre formål end husholdninger.
2. Denne forordning finder ikke anvendelse på
a)
apparater, der anvender andre energikilder end el eller gas
b)
apparater, der har en mikrobølgeopvarmningsfunktion
c)
små ovne
d)
transportable ovne
e)
varmelagringsovne
f)
ovne, der opvarmes ved hjælp af damp som primær opvarmningsfunktion
g)
overdækkede gasblus i kogeplader
h)
udendørs apparater til madlavning
i)
apparater, der er designet udelukkende til anvendelse af gasser i den såkaldt »tredje gasfamilie« (propan og butan)
j)
grillapparater.
Artikel 2
Definitioner
Ud over definitionerne i artikel 2 i direktiv 2009/125/EF gælder følgende definitioner i forbindelse med denne forordning:
1) »ovn«: et apparat eller en del af et apparat, der har et eller flere ovnrum, der anvender el og/eller gas, i hvilken der tilberedes mad i »traditionel tilstand« eller »varmluftstilstand«
2) »ovnrum«: det omsluttede rum, hvor temperaturen kan styres til tilberedning af mad
3) »ovn med flere ovnrum«: en ovn med to eller flere ovnrum, der opvarmes separat
4) »lille ovn«: en ovn, hvis ovnrum alle har en bredde og en dybde på mindre end 250 mm eller en højde på mindre end 120 mm
5) »transportabel ovn«: en ovn, der har en produktmasse på mindre end 18 kilogram, forudsat at den ikke er designet til indbyggede installationer
6) »mikrobølgeopvarmning«: opvarmning af mad ved brug af elektromagnetisk energi
7) »traditionel tilstand«: den driftstilstand, der kun bruger naturlig konvektion til cirkulation af opvarmet luft i ovnens ovnrum
8) »varmluftstilstand«: en tilstand, hvor en indbygget ventilator cirkulerer opvarmet luft i ovnens ovnrum
9) »cyklus«: den tid, det tager at opvarme en standardiseret last i en ovns ovnrum under definerede betingelser
10) »komfur«: et apparat, der består af en ovn og en kogeplade, der anvender gas eller el
11) »driftstilstand«: ovnens eller kogepladens tilstand i brug
12) »varmekilde«: den væsentligste energitype til opvarmning af en ovn eller en kogeplade
13) »elkogeplade«: et apparat eller en del af et apparat, der har én eller flere kogezoner og/eller kogeområder, med en styreenhed og opvarmes ved brug af el
14) »gaskogeplade«: et apparat eller en del af et apparat, der har en eller flere kogezoner med en kontrolenhed, og som opvarmes ved hjælp af gasblus med en effekt på minimum 1,16 kW
15) »kogeplade«: en »elkogeplade«, en »gaskogeplade« eller en kombination
16) »overdækkede gasblus«: lukkede eller forseglede gasblus, som er dækket af tykt glas eller keramisk plade, som giver en jævn og glat kogezoneoverflade
17) »kombineret kogeplade«: et apparat med én eller flere elopvarmede kogezoner eller -områder og én eller flere kogezoner, der opvarmes ved brug af gasblus
18) »kogezone«: en del af en kogeplade med en diameter på mindst 100 mm, hvor kogegrej anbringes og opvarmes, idet kun ét styk kogegrej opvarmes ad gangen. Kogezonens areal er eventuelt tydeligt markeret på kogepladens overflade
19) »kogeområde«: en del af en elkogeplades areal, der opvarmes ved brug af et induceret magnetfelt, hvor kogegrej anbringes til opvarmning uden nogen tydelig markering til kogegrejet, og hvor mere end ét stykke kogegrej kan anvendes samtidigt
20) »emhætte«: et apparat, der drives af en motor som den kontrollerer, med det formål at opfange forurenet luft (damp/stegeos) over et komfur, eller som randsug, beregnet til installation ved siden af komfuret, kogepladen og lignende produkter til madlavning, der udsuger damp/stegeos til en indvendig udsugningskanal
21) »automatisk funktion-tilstand i madlavningsperioden«: en tilstand, hvor emhættens luftstrøm i madlavningsperioden automatisk reguleres via en eller flere følere, hvad angår fugtighed, temperatur etc.
22) »fuldautomatisk emhætte«: en emhætte, hvor luftstrømmen og/eller andre funktioner styres automatisk via en eller flere følere i døgnets 24 timer, herunder madlavningsperioden
23) »optimalt driftspunkt« (BEP): det af emhættens driftspunkter, der har den højeste hydrauliske effektivitet (Fluid Dynamic Efficiency - FDEemhætte)
24) »gennemsnitlig lysstyrke« (Emiddel): den gennemsnitlige belysning, der leveres af emhættens belysningssystem på kogefladen, målt i lux
25) »slukket tilstand«: en tilstand, hvor udstyret er tilsluttet elnettet, men ikke udfører nogen funktion, eller en tilstand, som kun angiver slukket tilstand eller kun udfører funktioner, der er nødvendige for at sikre elektromagnetisk kompatibilitet i henhold til Europa-Parlamentets og Rådets direktiv 2004/108/EF (5)
26) »standbytilstand«: en tilstand, hvor udstyret er tilsluttet elnettet, er afhængigt af energitilførsel fra elnettet for at fungere efter hensigten og kun indebærer en reaktiveringsfunktion eller en reaktiveringsfunktion og kun en angivelse af tændt reaktiveringsfunktion, og/eller informations- og statusdisplay, som kan virke i en ubegrænset tidsperiode
27) »reaktiveringsfunktion«: en funktion, der muliggør aktivering af andre tilstande, herunder tændt tilstand, ved hjælp af en fjernstyret afbryder, f.eks. en fjernbetjening, en indbygget sensor eller timer eller til en tilstand, med det formål at aktivere yderligere funktioner, herunder den primære funktion
28) »informations- eller statusdisplay«: en kontinuerlig funktion, der giver informationer eller viser udstyrets status i et display, herunder klokkeslæt
29) »slutbruger«: en forbruger, der køber eller forventes at købe et produkt
30) »ækvivalent model«: en model, der markedsføres med de samme tekniske parametre som en anden model, der markedsføres af den samme producent eller importør under en anden handelskode.
Artikel 3
Krav til miljøvenligt design og tidsplan
1. Kravene til miljøvenligt design, herunder tidsplan, for ovne, kogeplader og emhætter til husholdningsbrug er opstillet i bilag I.
2. Overensstemmelse med kravene til miljøvenligt design, skal måles og beregnes i henhold til de metoder, der fremgår af bilag II.
Artikel 4
Overensstemmelsesvurdering
1. Proceduren for overensstemmelsesvurdering i artikel 8 i direktiv 2009/125/EF er den interne designkontrol, der er fastlagt i samme direktivs bilag IV, eller det forvaltningssystem, der er fastlagt i samme direktivs bilag V.
2. I forbindelse med overensstemmelsesvurdering i henhold til artikel 8 i direktiv 2009/125/EF skal den tekniske dokumentation indeholde en kopi af den beregning, der er beskrevet i bilag II til nærværende forordning.
3. Hvis de oplysninger, der indgår i den tekniske dokumentation for en bestemt model, er fremkommet ved beregninger på grundlag af design og/eller ekstrapolering ud fra andre ækvivalente apparater, skal dokumentationen nøje beskrive sådanne beregninger og/eller ekstrapoleringer og prøvninger, som leverandøren har udført for at kontrollere nøjagtigheden af beregningsresultaterne. I sådanne tilfælde skal den tekniske dokumentation også omfatte en fortegnelse over alle andre ækvivalente modeller, hvor oplysningerne i den tekniske dokumentation er fremkommet på samme grundlag.
4. Hvis producenten eller importøren markedsfører ækvivalente modeller, vedlægger producenten eller importøren en liste over alle ækvivalente modeller.
Artikel 5
Markedsovervågnings- og verifikationsprocedure
Medlemsstaternes myndigheder skal, når de udfører det i artikel 3, stk. 2, i direktiv 2009/125/EF omhandlede markedstilsyn, anvende den verifikationsprocedure, der er beskrevet i bilag III til nærværende forordning, for de i bilag I til samme forordning anførte krav.
Artikel 6
Vejledende referenceværdier
De vejledende referenceværdier for de miljømæssigt bedste apparater på markedet på tidspunktet for ikrafttrædelsen af denne forordning er anført i bilag IV.
Artikel 7
Revision
Kommissionen revurderer denne forordning i lyset af den teknologiske udvikling og forelægger konsultationsforummet resultaterne af revisionen senest syv år efter forordningens ikrafttræden. Ved revisionen vurderes bl.a. muligheden for at fastlægge krav med henblik på at forbedre nyttiggørelsen og genanvendelsen af apparaterne, kravene til deres holdbarhed og levetid, inddragelsen af professionelle og kommercielle apparater samt krav til afhjælpning af røg- og lugtgener.
Artikel 8
Ikrafttræden og anvendelse
1. Denne forordning træder i kraft på tyvendedagen efter offentliggørelsen i Den Europæiske Unions Tidende.
2. Den anvendes fra et år efter ikrafttrædelsen.
Denne forordning er bindende i alle enkeltheder og gælder umiddelbart i enhver medlemsstat.
Udfærdiget i Bruxelles, den 14. januar 2014.

Labels: 3
7
1
14